Înmatricularea autovehiculelor se poate face online, începând din anul 2024, a anunțat Ministerul Afacerilor Interne (MAI) printr-un comunicat de presă transmis la data de 1 martie 2024.
Ministerul Afacerilor Interne continuă procesul de digitalizare a serviciilor oferite cetățenilor. Începând cu acest an, înmatricularea vehiculelor va fi posibilă online, la câteva click-uri distanță, prin intermediul unei platforme a Direcției Generale Permise de Conducere și Înmatriculări.
Procedura de înmatriculare online devine posibilă în urma intrării în vigoare a OUG 38/2023, care modifică și completează unele acte normative în scopul furnizării de servicii publice electronice aferente înmatriculării vehiculelor în România.
"Odată ce platforma va deveni operațională timpul petrecut la ghișeele special amenajate va fi redus la minim, iar costurile de deplasare la sediile serviciilor de înmatriculări vor fi eliminate. Cu excepția ridicării numerelor de înmatriculare, care va rămâne o necesitate fizică, toate celelalte aspecte ale procesului de înmatriculare vor fi realizate online", precizează comunicatul MAI.
Pe lângă avantajele oferite de posibilitatea efectuării online a operațiunilor din sfera înmatriculării vehiculelor, solicitantul nu va mai avea obligația de a se adresa organului fiscal pentru declararea vehiculului, iar numărul de documente necesare va fi redus semnificativ, subliniază Ministerul Afacerilor Interne.
Platforma informatică pe care se va face înmatricularea online a fost construită de Direcția Generală Permise de Conducere și Înmatriculări.